Diari Oficial de la Generalitat Valenciana


Sumari del DOGV 3706, del 10-03-2000 (2000/1689)

ORDRE d’1 de març de 2000, de la Conselleria d’Obres Públiques, Urbanisme i Transports, per la qual s’aprova la convocatòria d’ajudes a ens locals per a l’execució d’obres en matèria de proveïment d’aigua, sanejament i defensa contra avingudes, així com d’altres actuacions relacionades amb aquestes obres.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3706

Data del DOGV
:   10-03-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/1689


Data del document
:   01-03-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * administració local
    * suport econòmic
    * ordenació hidràulica
    * inundació
    * subministrament d'aigua

ORDRE d'1 de març de 2000, de la Conselleria d'Obres Públiques, Urbanisme i Transports, per la qual s'aprova la convocatòria d'ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com d'altres actuacions relacionades amb aquestes obres. [2000/A1689]
  
Dins dels crèdits assignats als corresponents programes pressupostaris, la Conselleria d'Obres Públiques, Urbanisme i Transports ha realitzat una previsió per a obres de baix pressupost la iniciativa i l'execució de la qual vaja a càrrec de les corporacions locals de la Comunitat Valenciana en matèria de proveïment d'aigua, sanejament i defensa contra avingudes, així com d'altres actuacions relacionades amb aquest tipus d'obres.
  
En aquesta finalitat, i de conformitat amb les atribucions que em confereix l'article 35 de la Llei 5/1983, de la Generalitat Valenciana, de 30 de desembre, de Govern Valencià, en compliment dels principis de publicitat, concurrència i objectivitat que han de regir la concessió de les transferències de capital,
  
ORDENE
  
Article 1. Objecte de la subvenció
  
Es convoquen els ens locals de l'àmbit territorial de la Comunitat Autònoma Valenciana a sol·licitar subvencions per a obres de baix pressupost, la iniciativa i l'execució de les quals vaja a càrrec de les corporacions locals de la Comunitat Valenciana en matèria de proveïment d'aigua, sanejament i defensa contra avingudes, així com d'altres actuacions relacionades amb aquest tipus d'obres.
  
Les citades ajudes s'atorgaran en els termes establits en la present ordre, i la seua concessió, segons la quantia, se sotmetrà als requisits que a l'efecte dispose la normativa en vigor.
  
Les obres que siguen subvencionades hauran de ser iniciades dins de 2000 i la seua finalització justificada abans que expire el termini assenyalat per l'ajuntament en l'annex II.
  
En el cas que es produïsquen situacions d'emergència que aconsellen la realització d'alguna obra amb posterioritat a la data a què fa referència l'article 4, aquesta podrà ser sol·licitada en la convocatòria de l'ordre per a 2001, amb aportació de la documentació que la dita ordre exigisca, a més de la declaració d'emergència.
  
Article 2. Import global màxim i finançament
  
L'import destinat a les subvencions és de 310.649.061 de pessetes (1.694.854 euros), que es finançaran a càrrec de la línia de subvenció 702/000/00 del programa 512.10, dels Pressupostos de la Generalitat Valenciana per a 2000.
  
El crèdit abans citat podrà incrementar-se en la quantia que permeten les disponibilitats pressupostàries en cas de resultar insuficient per a atendre les peticions que, presentades dins del termini, acrediten complir els requisits establits en aquesta convocatòria.
  
Finalitzat el termini de presentació de sol·licituds, si haguera sigut ampliat el mencionat crèdit, es publicarà en el Diari Oficial de la Generalitat Valenciana l'import total de la dotació destinada a aquesta línia de subvenció.
  
Excepcionalment, quan així el requerisquen les especials circumstàncies de la inversió a realitzar, podran concedir-se ajudes en règim de despesa plurianual, a càrrec de la dotació de la mateixa línia de subvenció el 2001; en aquest cas l'import corresponent a cada anualitat haurà de justificar-se per part dels ajuntaments, com a màxim, fins al dia 1 de novembre d'aqueix exercici.
  
Les subvencions previstes en aquesta ordre es concediran des del moment de la seua entrada en vigor, fins que s'esgote el crèdit consignat a l'efecte.
  
Article 3. Sol·licituds i documentació
  
Les sol·licituds de les corporacions locals interessades es confeccionaran d'acord amb el model que figura com a annex i seran dirigides al director general d'Obres Públiques, avinguda de Blasco Ibáñez número 50, 46197 València.
  
Junt amb la sol·licitud, que s'haurà d'ajustar al model de l'annex I, s'haurà d'adjuntar, obligatòriament, la següent documentació:
  
A) Certificat d'acord de l'òrgan corresponent en el qual s'incloguen els següents punts:
  
1. Facultar el president de l'entitat local que es tracte per a sol·licitar de la Conselleria d'Obres Públiques, Urbanisme i Transports l'ajuda necessària per a l'execució de les obres que es desitja que siguen subvencionades, així com per a subscriure tots els documents que es pogueren derivar de l'execució d'aquesta.
  
2. Compromís de la corporació local del finançament i posterior abonament de la part de l'import no subvencionat. Tot això segons les quantitats reflectides en el projecte tècnic.
  
3. Compromís que l'execució de l'obra s'ajustarà a allò que s'ha previst en el projecte tècnic, així com que s'efectuarà l'efectiva tramitació de l'expedient de contractació i que aquest se substanciarà a la llum d'allò que s'ha disposat en la Llei 53/1999, de modificació de la Llei 13/1995, de 28 de desembre, de Contractes de les Administracions Públiques.
  
Sense perjuí d'allò que s'ha disposat en el paràgraf precedent, la corporació local subvencionada podrà, en el cas que la quantia de la subvenció o el termini disponible per a la seua execució no li permeta emprendre efectivament l'execució de l'obra, renunciar a l'acord recaigut en el seu favor en el termini inexorable de 10 dies hàbils següents al de la recepció de la notificació del dit acord; en aquest cas, la Conselleria d'Obres Públiques, Urbanisme i Transports efectuarà les gestions necessàries per a alliberar el crèdit disposat. Tal comunicació es dirigirà, així mateix, al director general d'Obres Públiques.
  
4. Compromís d'informar a la Divisió de Recursos Hidràulics de la Direcció General d'Obres Públiques d'aquesta conselleria de la tramitació i l'adjudicació de l'expedient contractual, segons s'ha disposat en el paràgraf precedent, així com de qualsevol incidència que puga donar origen a modificacions del projecte o als terminis d'execució.
  
5. Manifestació expressa que es coneix i accepta que la quantitat amb què la Conselleria poguera subvencionar, no es veurà incrementada per cap motiu, i serà a càrrec de l'entitat local beneficiària el finançament i pagament de l'addicional necessari. Si, al contrari, les obres s'adjudicaren a la baixa, l'import de la subvenció a càrrec de la Conselleria d'Obres Públiques, Urbanisme i Transports es veuria reduït proporcionalment a la baixa produïda.
  
6. Compromís de comunicar altres ajudes concedides per altres ens públics per a la mateixa finalitat.
  
7. Compromís que l'obra serà executada, i remesa la totalitat de la documentació justificativa de la seua realització a la Conselleria d'Obres Públiques, Urbanisme i Transports, una vegada transcorregut el termini assenyalat per l'ajuntament en l'annex II de la present ordre a partir de la recepció de la notificació de la concessió, i en qualsevol cas abans de l'1 de novembre de 2000.
  
8. Manifestació expressa que es coneixen i s'accepten tots els requisits que s'estableixen en la present ordre, així com que l'incompliment d'aquests facultarà la Conselleria d'Obres Públiques, Urbanisme i Transports a revocar la subvenció concedida, la qual cosa implicarà l'obligació de tornar les quantitats que s'hagueren pogut percebre per l'entitat beneficiària.
  
B) Projecte tècnic de l'obra, que haurà de ser objecte d'un informe favorable de l'Oficina de Supervisió de Projectes de la Conselleria d'Obres Públiques, Urbanisme i Transports. Per aquest motiu, en el cas que els nostres serveis tècnics detecten alguna deficiència en aquests que haja de ser corregida, aquesta correcció haurà de ser remesa a aquesta conselleria durant els 15 dies següents a la recepció per part de l'ajuntament de l'informe corresponent, a fi que l'expedient puga ser tramitat i l'obra executada dins dels terminis previstos.
  
En el cas que el pressupost global de licitació siga inferior als 25.486.744 de pessetes, 60.101 euros, el projecte podrà ser inicialment substituït per un document en què s'incloga:
  
- Descripció del problema i de la solució adoptada.
  
- Valoració de les obres, que continga amidaments, descripció de les unitats d'obra amb el seu preu unitari i aplicació dels dits preus. A la suma de la valoració anterior se li aplicaran els percentatges de despeses generals, benefici industrial i impost sobre el valor afegit.
  
En el cas que l'obra per a la qual se sol·licita subvenció es considere amb possibilitat de ser inclosa entre les subvencionades, els serveis tècnics d'aquesta direcció general sol·licitaran a l'ajuntament un projecte amb els documents que es consideren necessaris per a la completa definició de l'obra que s'ha d'executar, tal com disposa l'article 124 de la Llei 53/1999, de modificació de la Llei 13/1995, de 28 de desembre, de Contractes de les Administracions Públiques. Aquest document haurà de ser remés en el termini inexorable de 15 dies.
  
La concessió de les subvencions estarà condicionada a la recepció per part de la Conselleria d'Obres Públiques, Urbanisme i Transports dels documents referits en aquest apartat en els terminis indicats.
  
C) Programa o calendari de terminis, elaborat pel tècnic competent de la corporació local i subscrit per aquest i per l'alcalde, seguint les directrius de l'annex II.
  
D) Manteniment de tercers, seguint les directrius de l'annex III.
  
Article 4. Presentació de sol·licituds
  
Les sol·licituds es presentaran en els corresponents registres generals de la Conselleria d'Obres Públiques, Urbanisme i Transports situats en la seua seu central de l'avinguda de Blasco Ibáñez, número 50, de València, i serveis territorials de Castelló i Alacant situats respectivament en l'avinguda del Mar, 16, i l'avinguda d'Aguilera, 1, durant un termini que conclourà el 27 de març de 2000.
  
Per a les obres declarades d'emergència aquest termini serà prorrogat durant tot el 2000.
  
Article 5. Abonament de la subvenció
  
Les subvencions seran fetes efectives directament per aquesta conselleria en favor de l'entitat beneficiària contra certificats d'obra, firmats pel tècnic director de les obres i aprovats per l'òrgan competent de l'entitat local.
  
Junt amb el primer certificat s'adjuntarà:
  
- Certificat expedit per l'interventor o secretari acreditatiu d'haver tramitat l'expedient de contractació de l'obra d'acord amb la Llei de Contractes de les Administracions Públiques.
  
- Còpia compulsada del contracte formalitzat entre l'entitat local i l'adjudicatari de les obres.
  
L'últim certificat anirà acompanyat de l'acta de recepció o del certificat de fi d'obra, si és procedent.
  
Si les obres es realitzen pel sistema d'administració pròpia, els certificats d'obra hauran d'anar acompanyats, a més d'allò que s'ha descrit en paràgrafs anteriors, dels corresponents justificants: la part dels costos de personal s'acreditarà mitjançant certificat expedit per l'interventor o secretari acreditatiu d'haver sigut satisfets a càrrec dels crèdits consignats en el capítol VI del pressupost, en el qual apareixerà l'import.
  
La part dels costos d'adquisició de materials o prestació de serveis, s'acreditarà amb les còpies de les factures, aprovades per l'òrgan competent de l'entitat local, degudament confrontades, i s'estampilla amb la diligència «Despesa finançada GV, COPUT: subvenció concedida, data i import».
  
Article 6. Criteris de concessió
  
S'atendran preferentment aquelles sol·licituds que complisquen en major mesura les característiques següents:
  
1. Gravetat del problema mesurat en termes absoluts i relatius de la població afectada.
  
2. Obres que complementen d'altres ja executades o en execució.
  
3. Urgència a atendre la necessitat.
  
4. Capacitat financera i de gestió de la institució peticionària.
  
5. Pressupost de l'obra.
  
6. Atenció a la major part dels peticionaris.
  
7. Obres que puguen ser executades dins dels terminis establits en l'article 3.
  
Article 7. Resolució i formalització de la concessió
  
El termini màxim de resolució del procediment serà de sis mesos a comptar des de la data en què la sol·licitud tinga la seua entrada en el Registre de la Conselleria d'Obres Públiques, Urbanisme i Transports. Transcorregut el dit termini sense que haja s'haja dictat resolució expressa, es podrà entendre que és desestimatòria de la concessió de la subvenció.
  
La sola recepció de la notificació de la resolució de concessió de la subvenció bastarà per a perfeccionar els drets i les obligacions de les parts sense necessitat d'ulteriors formalitats.
  
Article 8. Desplegament de l'ordre
  
Per al coneixement de tantes qüestions com suscite el desplegament de la present ordre serà competent la Conselleria d'Obres Públiques, Urbanisme i Transports.
  
Article 9. Sol·licituds de la convocatòria de l'ordre de 1999 sense notificació de resolució
  
Els ens locals que sol·licitaren subvenció d'acord amb l'Ordre de 12 de març de 1999 i no hagen rebut notificació de resolució d'aquesta, si segueixen interessats en la realització de les obres, basta que envien certificat de l'òrgan competent pel qual es ratifique la sol·licitud de l'any anterior en tots els seus punts, sense adjuntar nova documentació.
  
Aquest article no és d'aplicació per als ajuntaments que ratificaren la seua sol·licitud de 1998.
  
DISPOSICIÓ FINAL
  
Única. Entrada en vigor
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra aquesta ordre, que posa fi a la via administrativa, es podrà interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació d'aquesta en el Diari Oficial de la Generalitat Valenciana, d'acord amb allò que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercitar qualsevol altre mitjà de defensa que s'estime oportú.